Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр.124/15) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Љ. Т. од Радовиш, поднесена против Министерството за здравство, по предметот Барање за пристап до информации од јавен карактер, на 24.09.2025 година го донесе следното

**Р Е Ш Е Н И Е**

1. Жалбата изјавена од Љ. Т. од Радовиш, поднесена против Министерството за здравство, заведена во Агенцијата со бр.08-471 на 09.09.2025 година, по предметот Барање за пристап до информации од јавен карактер, **СЕ УВАЖУВА**.

**2.СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Љ. Т. од Радовиш, како што е наведено во Жалбата, на 15.07.2025 година поднел Барање за пристап до информации од јавен карактер до Фондот за здравствено осигурување на Република Северна Македонија, со кое побарал по е-маил да му се достави електронски запис од следните информации:

„-Одлуката на ФЗОРСМ од последната година со која се уредуваат правата и обврските за надоместок за приватните специјализанти и

-Одлуката на владата од 2018 год. врз основа на која што секоја година од ФЗОРСМ се прават измени“.

Постапувајќи по ова Барање, Фондот за здравствено осигурување на Република Северна Македонија согласно член 18 став 1 од Законот за слободен пристап до информации од јавен карактер го препратил Барањето на Барателот во надлежно постапување до Министерството за здравство.

Имателот на информации – Министерството за здравство на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-471 на 09.09.2025 година.

Агенцијата со електронски допис бр.08-471 од 09.09.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.

Имателот на информации на 09.09.2025 година до Агенцијата достави емаил на кој наведува дека: „Во врска со поднесената жалба бр.08-471, Ве известуваме дека пратен е одговор до странката...“.

Барателот на информации на 23.09.2025 година до Агенцијата достави емаил, со која ја известува Агенцијата дека „до денес ги немам добиено бараните акти/документи од Министерството за здравство“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

.